18.9.2023
MT
Il-Ġurnal Uffiċjali tal-Unjoni Ewropea
L 229/33
3.
Kwalunkwe akkwist konġunt li jitwettaq wara d-diskussjonijiet imsemmija fil-paragrafu 2, il-punt (a)(iii), għandu jitwettaq mill-Istati Membri f’konformità mar-regoli stabbiliti fl-Artikoli 38 u 39 tad-Direttiva 2014/24/UE tal-Parlament Ewropew u tal-Kunsill (31) u fl-Artikoli 56 u 57 tad-Direttiva 2014/25/UE tal-Parlament Ewropew u tal-Kunsill (32).
Artikolu 23 L-attivazzjoni tal-fażi ta’ kriżi 1.
Kriżi tas-semikondutturi għandha titqies li sseħħ meta:
(a) ikun hemm tfixkil serju fil-katina tal-provvista tas-semikondutturi jew ostakli serji għall-kummerċ fis-semikondutturi fl-Unjoni li jikkawżaw nuqqasijiet sinifikanti ta’ semikondutturi, prodotti intermedji jew materja prima jew ipproċessata; u (b) tali nuqqasijiet sinifikanti jipprevjenu l-provvista, it-tiswija jew il-manutenzjoni ta’ prodotti essenzjali użati minn setturi kritiċi sal-punt li jkollhom effett detrimentali serju fuq il-funzjonament tas-setturi kritiċi minħabba l-impatt tagħhom fuq is-soċjetà, l-ekonomija u s-sigurtà tal-Unjoni. 2.
Meta l-Kummissjoni ssir konxja ta’ kriżi potenzjali tas-semikondutturi skont l-Artikolu 22(2), hija għandha tivvaluta jekk il-kondizzjonijiet tal-paragrafu 1 ta’ dan l-Artikolu humiex issodisfati.
Dik il-valutazzjoni għandha tqis l-impatti u l-konsegwenzi pożittivi u negattivi potenzjali tal-fażi ta’ kriżi fuq l-industrija tas-semikondutturi u fuq is-setturi kritiċi talUnjoni.
Meta dik il-valutazzjoni tipprovdi evidenza konkreta u affidabbli, il-Kummissjoni tista’, wara li tikkonsulta lill-Bord Ewropew dwar is-Semikondutturi, tipproponi lill-Kunsill biex jattiva l-fażi ta’ kriżi. 3.
Il-Kunsill, li jaġixxi b’maġġoranza kwalifikata, jista’ jattiva l-fażi ta’ kriżi permezz ta’ att ta’ implimentazzjoni talKunsill.
Id-durata tal-fażi ta’ kriżi għandu jiġi speċifikat fl-att ta’ implimentazzjoni u ma għandux ikun aktar minn 12-il xahar.
Il-Kummissjoni għandha tirrapporta fuq bażi regolari u fi kwalunkwe każ mill-inqas kull tliet xhur lill-Bord Ewropew dwar is-Semikondutturi u lill-Parlament Ewropew dwar l-istat tal-kriżi. 4.
Qabel l-iskadenza tad-durata li għaliha tkun ġiet attivata fażi ta’ kriżi, il-Kummissjoni għandha tivvaluta jekk mhux xieraq li tiġi estiża l-fażi ta’ kriżi.
Meta tali valutazzjoni tipprovdi evidenza konkreta u affidabbli li l-kondizzjonijiet għallattivazzjoni tal-kriżi għadhom issodisfati, u wara li tikkonsulta lill-Bord Ewropew dwar is-Semikondutturi, il-Kummissjoni tista’ tipproponi lill-Kunsill biex itawwal il-fażi ta’ kriżi.
Il-Kunsill, li jaġixxi b’maġġoranza kwalifikata, jista’ jtawwal il-fażi ta’ kriżi permezz ta’ att ta’ implimentazzjoni tal-Kunsill.
It-tul ta’ żmien tal-estensjoni għandu jkun limitat u speċifikat fl-att ta’ implimentazzjoni tal-Kunsill.
Il-Kummissjoni tista’ tipproponi li ttawwal il-fażi ta’ kriżi darba waħda jew b’mod aktar frekwenti fejn ikun debitament ġustifikat. 5.
Matul il-fażi ta’ kriżi, il-Kummissjoni għandha, wara li tikkonsulta lill-Bord Ewropew dwar is-Semikondutturi, tivvaluta l-adegwatezza ta’ terminazzjoni bikrija tal-fażi ta’ kriżi.
Jekk il-valutazzjoni tindika hekk, il-Kummissjoni tista’ tipproponi lill-Kunsill biex itemm il-fażi ta’ kriżi.
Il-Kunsill jista’ jittermina l-fażi ta’ kriżi permezz ta’ att ta’ implimentazzjoni tal-Kunsill. 6.
Matul il-fażi ta’ kriżi, il-Kummissjoni għandha, fuq talba minn Stat Membru jew fuq inizjattiva tagħha stess, tlaqqa’ laqgħat straordinarji tal-Bord Ewropew dwar is-Semikondutturi kif meħtieġ.
(31) Id-Direttiva 2014/24/UE tal-Parlament Ewropew u tal-Kunsill tas-26 ta’ Frar 2014 dwar l-akkwist pubbliku u li tħassar id-Direttiva 2004/18/KE (ĠU L 94, 28.3.2014, p. 65).
(32) Id-Direttiva 2014/25/UE tal-Parlament Ewropew u tal-Kunsill tas-26 ta’ Frar 2014 dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u postali u li tħassar id-Direttiva 2004/17/KE (ĠU L 94, 28.3.2014, p. 243).